פעילות לפסח (מיועד לגילאי 7 + )

ערב תרבות 10 המכות:

תחרות בין 2 קבוצות- הרעיון הוא לעבור על כל המכות בצורה היתולית, אך גם אינפורמטיבית.

1. מחלקים לשתי קבוצות ומבקשים שימצאו שם הקשור לפסח ואיזה שיר עידוד לעצמם.
2. מתחילים את התחרות כשחשוב מאד לתת סקירה קצרה ומעניינת על כל מכה לפני המשחק שנלווה אליה.

*דם-* לכל נציג יש בקבוק מיץ פטל, מי שמסיים לשתות את "הדם" ראשון, מנצח. בקבוצה קטנה אפשר לתת בקבוק אישי לכל אחד.

(מידע- משה נגע במים וכל המים במצרים הפכו לדם)

*צפרדע-* מרוץ צפרדעים. מסמנים נקודת התחלה ונקודת סיום וכל קבוצה צריכה להגיע בקפיצות צפרדע. קבוצה שמסיימת ראשונה מנצחת.

(מידע- מיליוני צפרדעים נפלו על מצרים והפריעו לסדר היום התקין)

*כינים-* מרוך "שליחי כינים". בוחרים נציג מכל קבוצה. שאר הקבוצה מתפקדת ככינים. מטרת הנציג להעביר את כל הכינים הנצמדות אליו מצד אחד לשני. הקבוצה שהנציג שלה מסיים להעביר את חברי הקבוצה בזמן קצר יותר, מנצחת.

(מידע- בני מצרים מתגרדים וסובלים מכינים)

*ערוב-* מתיישבים במעגל ללא קשר לקבוצות המקור. המנחה מחלק לכל מתחרה שם של חיה מארבעת הקבוצות- אריה, זאב,דב ונמר.

כשהמנחה אומר שם של חיה כל מי שבשם הזה צריך להחליף מקום. המנחה מוציא כסא בכל תור כך שתמיד נשאר מישהו ללא כסא. אחרי כמה דקות מוגדרות עוצרים את המשחק ורואים כמה אנשים נותרו לשבת במעגל. הקבוצה בעלת יותר משתתפים שיושבים עדין במעגל מנצחת.

(מידע- חיות גדולות וטורפות פולשות למצרים)

*דבר-* "קדרים באים". קבוצה נגד קבוצה. קבוצה אחת הם הפרות והשנייה הם מדביקי המחלה. משחקים תופסת- קבוצת הפרות צריכה לעבור את מדביקי המחלה- סופרים כמה הצליחו לעבור ואחר כך מחליפים קבוצות וסופרים שוב. הקבוצה שהעבירה יותר פרות ללא מחלה מקבלת את הניקוד.

(ניתן לשחק "תפסוני" על אותו רעיון)

(מידע- דבר היא מחלה שפגעה בחיות המקנה)

*שחין-* מחלקים צבעי גואש ובעזרת ציורי גוף מציירים על אחד המתמודדים ציורי גוף בצורה הכי מקורית ומעניינת.

(מידע- מחלה שסימניה ניכרים על הגוף)

*ברד-* בוחרים מתמודד מכל קבוצה וקושרים לו חבל לתחתית החולצה כך שהיא אטומה מלמטה. המתמודד מחזיק בקשר כדי שיוכל לפתוח אותו ברגע שירצה. הקבוצה ממלאת את חולצתו בקרח- הקבוצה הראשונה שהמתמודד שלה "נכנע" ומתיר את הקשר מפסידה.

(מידע- ברד כבד ירד על מצרים)

*ארבה-* מסדרים שורה של פתיתי "קורנפלקס" ומתמודד מכל קבוצה צריך ללקט אותם ללא שימוש בידיים. הראשון שמסיים מנצח.

(מידע- חיות קטנות שפשטו על שדות התבואה)

*חושך-* בוחרים שני נציגים מכל קבוצה. לאחד מכסים את העניים והוא צריך למרוח מצה בשוקולד ולהאכיל את הנציג השני מקבוצתו לפי ההנחיות שלו. הראשון שמסיים לאכול, מנצח.

*מכת בכורות-* הקבוצה כולה צריכה להסתדר כמה שיותר לפי סדר תאריכי לידה.

(מידע- הילוד הראשון נפטר לפתע)

מסכמים ניקוד ואם יש תקציב מעניקים פרסים.

אפשרויות למשימות נוספות:

לפסל פירמידה או כל צורה אחרת ממצות ושוקולד

להמחיז שירים כמו "חד גדיא" ו "אחד מי יודע"

להחביא אותיות ח', מ', צ', בחדר. צריך למצוא את החמץ ולבער אותו.

רעיונות נוספים לפסח

הפעלה עיונית לפסח- השוואה בין מועדים אחרים שמצויים באותו חודש- יום השואה, יום העצמאות ופסח כשכולם תחת הרעיון של יציאה משעבוד לחירות.

פעולה בנושא "שיעבוד האדם בעידן המודרני"- למרות היציאה מעבדות לחרות האם לא נותרנו משועבדים כפי שהיינו? (שעבוד לכסף, עבודה, אופנה וכדומה)

סדר פסח משותף- אפשר לעשות סדר כל הקבוצה יחד ואפשר לשתף נזקקים או גורמים אחרים מהקהילה.

מנהיגות- משה כמנהיג- יתרונות חסרונות, תוך כדי הבאת דוגמאות מן המקורות.

דתיים\ חילוניים- מציגים סיטואציה בה בני נוער מתלבטים האם לקחת לטיול בחופש פסח מצות, לחם או שניהם. כיבוד הזולת אל מול חופש מדת.

חג שמח וכשר

כרמל וגלי ☺